Dvidešimt pirmoji Komisijos direktyva 97/45/EB
1997 m. liepos 14 d.
derinanti su technikos pažanga Tarybos direktyvos 76/768/EEB dėl valstybių narių įstatymų, susijusių su kosmetikos gaminiais, suderinimo II, III, VI ir VII priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/768/EEB dėl valstybių narių įstatymų, susijusių su kosmetikos gaminiais, suderinimo [1] su paskutiniais pakeitimais, padarytais Komisijos direktyva 97/1/EB [2], ypač į jos 8 straipsnio 2 dalį,
pasikonsultavusi su Kosmetologijos moksliniu komitetu,
kadangi turimi moksliniai duomenys rodo, kad poliaromatinių angliavandenilių (PAA) kiekis išvalytame akmens anglių degute yra toks pat kaip PAA kiekis nevalytame akmens anglių degute; kadangi keletas tyrimų rodo, kad PAA patenka į odą, veikiamą akmens anglių degutu, kuris gali būti odos ir sisteminės kancerogenezės atsiradimo priežastimi; kadangi daugelis PAA yra genotoksiniai kancerogenai, todėl neįmanoma nustatyti jų saugios koncentracijos, todėl nevalyto ir išvalyto akmens anglių deguto naudojimas kosmetikos gaminiuose turėtų būti uždraustas;
kadangi papildomas benzetonio chlorido toksikologinis įvertinimas, pagrįstas naujais pramonės pateiktais duomenimis, rodo, kad jis yra pakankamai saugus, kai naudojamas tik kaip konservantas, esant ribotai koncentracijai ir sutrumpintam sąlyčio su oda laikui;
kadangi pagal naujausius mokslinius ir techninius tyrimus oktilmetoksicinamatas kosmetiniuose gaminiuose gali būti naudojamas kaip UV filtras;
šioje direktyvoje numatytos priemonės atitinka Direktyvų dėl techninių kliūčių panaikinimo kosmetikos gaminių prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 76/768/EEB iš dalies keičiama kaip nurodyta priede.
2 straipsnis
1. Valstybės narės imasi būtinų priemonių užtikrinti, kad Bendrijoje įsisteigę gamintojai ir importuotojai nuo 1998 m. liepos 1 d. nepateiktų į rinką šios direktyvos reikalavimų dėl priede nurodytų medžiagų neatitinkančių gaminių.
2. Valstybės narės imasi būtinų priemonių užtikrinti, kad 1 dalyje nurodyti gaminiai, kurių sudėtyje yra priede nurodytų medžiagų, nebūtų parduodami arba realizuojami galutiniam vartotojui po 1999 m. birželio 30 d.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip 1998 m. birželio 30 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus.
4 straipsnis
Ši direktyva įsigalioja trečią dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1997 m. liepos 14 d.